Omstandighede is redeJy kry twee soorte mense. Diegene wat sê: “My omstandighede is die verskoning vir wie ek is – ek kan nie help nie, kyk waar kom ek vandaan!” of hulle wat sê: “My omstandighede is juis die rede vir wie ek is! Dis wat my sterk gemaak en gemotiveer het om daar uit te styg!” ‘n Dapper 18-jarige dogter woon saam met haar ouers in ‘n skeepshouer op ‘n plot. Haar pa het 24 jaar vir korrektiewe dienste gewerk en toe sy pakket geneem om ‘n onderneming te begin, wat ongelukkig nie geslaag het nie. Hy het al die geld wat die gesin oorgehad het, uitgedobbel in die hoop om dit terug te maak. Steeds praat hierdie meisie met groot lof van haar pa wat later sy lewe reggeruk het. Vandag doen hy enige los werkies en haar ma maak mense se huise skoon. Hulle is trotse mense. Niemand op skool het ooit geweet uit watter moeilike omstandighede hierdie dogter kom of hoe die “huis” lyk waarheen sy vanmiddag terugkeer na netbal- of hokkie-oefening – sportsoorte waarin sy haar provinsie verteenwoordig het, nie. Sy sê: “My pa het my geleer: Arm beteken nie vuil of dom nie! Dis nie my identiteit nie, dalk net my omstandighede.” (Omstandighede wat juis die rede is waarom sy harder as enige ander jongmens sal werk!) “Werkloosheid raak my familie direk en daarom wil ek hard werk om my eie werksgeleentheid te skep. Ek wil uit hierdie armoedesiklus breek en eendag iemand soos ek help! Ek wil vir myself en vir my gemeenskap ‘n beter lewenstandaard skep. Ek wil nie meer net oorleef nie, ek wil begin lewe!” Dis iemand wat duidelik eienaarskap en verantwoordelikheid vir haar eie lewe aanvaar het en tans werk en studeer met ‘n beurs en internskap wat sy gekry het. Geleenthede wat sy graag ten volle wil benut al is daar nog ‘n hele paar hekkies om te oorkom… Omstandighede is soms buite ons beheer, maar ons reaksie daarop bly altyd ons keuse! Die einste omstandighede wat jy tot nou toe verwens het, kan moontlik een van jou beste bates wees as dit die rede en nie die verskoning is vir wie jy is en wie jy word!